b'\n_START_ARTICLE_\nHyeokgeose de Silla\n_START_SECTION_\nNume\n_START_PARAGRAPH_\nTitlul s\xc4\x83u,  Geoseogan ( \xea\xb1\xb0\xec\x84\x9c\xea\xb0\x84, \xe5\xb1\x85 \xe8\xa5\xbf \xe5\xb9\xb2) sau  Geoseulhan ( \xea\xb1\xb0\xec\x8a\xac \xed\x95\x9c, \xe5\xb1\x85 \xe7\x91\x9f \xe9\x82\xaf), \xc3\xaenseamn\xc4\x83 "rege", \xc3\xaen limba Confedera\xc8\x9biei Jinhan (uniune de triburi din sud-estul Coreei)._NEWLINE_Numele lui a fost Bak (Park, Pak), care vine de la cuv\xc3\xa2ntul coreean pentru "t\xc4\x83rt\xc4\x83cu\xc8\x9b\xc4\x83", a\xc8\x99a cum legenda spune c\xc4\x83 el a fost n\xc4\x83scut dintr-un Ou \xc3\xaen form\xc4\x83 de t\xc4\x83rt\xc4\x83cu\xc8\x9b\xc4\x83. Astfel, el este cunoscut ca ini\xc8\x9biator al numelui de familie coreean Park (\xeb\xb0\x95, \xe6\x9c\xb4)._NEWLINE_"Hyeokgeose" nu a fost un nume personal. Caracterul Hanja pentru numele s\xc4\x83u onorific, pronun\xc8\x9bat "Bulgeunae" (\xeb\xb6\x88\xea\xb7\xb8 \xeb\x82\xb4) \xc3\xaenseamn\xc4\x83 \xc3\xaen coreeana veche "lume sclipitoare."\n_START_SECTION_\nLegenda fond\xc4\x83rii\n_START_PARAGRAPH_\n\xc3\x8en Samguk Sagi \xc8\x99i Samguk Yusa, Hyeokgeose (\xed\x98\x81\xea\xb1\xb0\xec\x84\xb8 \xea\xb1\xb0\xec\x84\x9c\xea\xb0\x84 \xe6\x9c\xb4\xe8\xb5\xab\xe5\xb1\x85\xe4\xb8\x96\xe5\xb1\x85\xe8\xa5\xbf\xe5\xb9\xb2) este descris ca fondator al Sillei._NEWLINE_\xc3\x8en locul unde este ast\xc4\x83zi provincia Gyeongsang din Coreea de Sud existau \xc8\x99ase sate cu refugia\xc8\x9bi din Gojoseon. Acestea erau: Yangsan (\xec\x96\x91 \xec\x82\xb0\xec\xb4\x8c, \xe6\x9d\xa8 \xe5\xb1\xb1\xe6\x9d\x91), Goheo (\xea\xb3\xa0\xed\x97\x88 \xec\xb4\x8c, \xe9\xab\x98 \xe5\xa2\x9f \xe6\x9d\x91), Jinji (\xec\xa7\x84\xec\xa7\x80 \xec\xb4\x8c, \xe7\x8f\x8d \xe6\x94\xaf \xe6\x9d\x91), Daesu (\xeb\x8c\x80\xec\x88\x98 \xec\xb4\x8c, \xe5\xa4\xa7\xe6\xa0\x91 \xe6\x9d\x91), Gari (\xea\xb0\x80\xeb\xa6\xac \xec\xb4\x8c, \xe5\x8a\xa0\xe5\x88\xa9 \xe6\x9d\x91), \xc8\x99i Goya (\xea\xb3\xa0 \xec\x95\xbc\xec\xb4\x8c, \xe9\xab\x98 \xe8\x80\xb6 \xe6\x9d\x91)._NEWLINE_\xc3\x8en anul 69 \xc3\xae.Hr, conduc\xc4\x83torii celor \xc8\x99ase sate s-au \xc3\xaent\xc3\xa2lnit pentru a discuta despre alegerea unui rege. \xc3\x8entr-o p\xc4\x83dure numit\xc4\x83 \xc2\xa0Najeong, care se afla l\xc3\xa2ng\xc4\x83 Yangsan o lumin\xc4\x83 ciudat\xc4\x83 s-a ar\xc4\x83tat pe cer iar un cal alb s-a \xc3\xaenchinat. C\xc4\x83petenia Sobeolgong din Goheo a g\xc4\x83sit acolo un ou mare. Din ou a ie\xc8\x99it un b\xc4\x83iat. C\xc3\xa2nd b\xc4\x83iatul se sc\xc4\x83lda, trupul s\xc4\x83u radia lumin\xc4\x83 iar animalele \xc8\x99i p\xc4\x83s\xc4\x83rile dansau. _NEWLINE_B\xc4\x83iatul a fost crescut de Sobeolgong iar toate cele \xc8\x99ase c\xc4\x83petenii \xc3\xael respectau. C\xc4\x83peteniile l-au numit rege la v\xc3\xa2rsta de 13 ani. Statul a fost numit Seorabeol\xc2\xa0(\xec\x84\x9c\xeb\x9d\xbc\xeb\xb2\x8c; \xe5\xbe\x90\xe7\xbe\x85\xe4\xbc\x90). Dup\xc4\x83 ce a devenit rege s-a c\xc4\x83s\xc4\x83torit cu doamna Alyeong (\xec\x95\x8c\xec\x98\x81, \xe9\x98\x8f \xe8\x8b\xb1) despre care se spune c\xc4\x83 s-a n\xc4\x83scut din coastele unui dragon.\n_START_SECTION_\nContextul istoric\n_START_PARAGRAPH_\nLegenda reflect\xc4\x83 evolu\xc8\x9bia la etapa de ora\xc8\x99-stat, cele \xc8\x99ase sate fiind formate din refugia\xc8\x9bi ai Vechiului Joseon. Aceasta insinueaz\xc4\x83 suprema\xc8\x9bia clanului Pak asupra popula\xc8\x9biilor locale \xc8\x99i poate indica de asemenea idolatrizarea calului \xc8\x99i a soarelui. Data fond\xc4\x83rii Silla este controversat\xc4\x83 ast\xc4\x83zi de istorici din cauza faptului c\xc4\x83 Samguk Sagi a fost scris\xc4\x83 din punctul de vedere al regatului Silla, iar cartea sus\xc8\x9bine c\xc4\x83 Silla este mai vechi \xc8\x99i superioar\xc4\x83 fa\xc8\x9b\xc4\x83 de Baekje sau Goguryeo. \xc3\x8en g\xc3\xa2ndirea tradi\xc8\x9bional\xc4\x83, Silla este considerat drept primul dintre cele trei regate, fiind urmat de Goguryeo \xc8\x99i apoi de Baekje. Pe baza dovezilor arheologice, imaginea despre cele trei regate este diferit\xc4\x83. Cel mai vechi regat pare s\xc4\x83 fie Goguryeo, Silla dezvolt\xc3\xa2ndu-se concomitent cu Baekje sau dup\xc4\x83 acesta.\n_START_SECTION_\nDomnia\n_START_PARAGRAPH_\nConform Samguk Sagi, Hyeokgeose \xc8\x99i regina sa au c\xc4\x83l\xc4\x83torit pe teritoriul statului, ajut\xc3\xa2nd oamenii s\xc4\x83 ob\xc8\x9bin\xc4\x83 recolte mai bogate. Poporul i-a l\xc4\x83udat \xc8\x99i i-a numit ,,cei doi sfin\xc8\x9bi\xe2\x80\x9d\xc2\xa0(\xec\x9d\xb4\xec\x84\xb1, \xe4\xba\x8c\xe8\x81\x96)._NEWLINE_\xc3\x8en anul 37 \xc3\xae.Hr. Hyeokgeose a construit Geumseong (\xea\xb8\x88\xec\x84\xb1, \xe9\x87\x91\xe5\x9f\x8e) \xc3\xaen capital\xc4\x83 (ast\xc4\x83zi ora\xc8\x99ul Gyeongju) iar \xc3\xaen 38 \xc3\xae.Hr el a construit un palat regal interior. Comandamentul chinezesc Lelang s-a hot\xc4\x83r\xc3\xa2t s\xc4\x83 invadeze Silla \xc3\xaen 28 \xc3\xae.Hr. C\xc3\xa2nd au ajuns \xc3\xaen Silla, chinezii au v\xc4\x83zut c\xc4\x83 oamenii nu \xc3\xae\xc8\x99i \xc3\xaenchid u\xc8\x99ile pe timp de noapte \xc8\x99i se bucur\xc4\x83 \xc3\xaempreun\xc4\x83 l\xc3\xa2ng\xc4\x83 gr\xc4\x83mezile de cereale. Ei au numit Silla o ,,na\xc8\x9biune moral\xc4\x83\xe2\x80\x9d \xc8\x99i s-au retras._NEWLINE_\xc3\x8en anul 20 \xc3\xae.Hr, regele din Mahan a cerut tribut. Silla l-a trimis pe ministrul Hogong. Regele s-a sup\xc4\x83rat pe Silla pentru c\xc4\x83 l-a trimis pe Hogong \xc8\x99i nu un tribut. Hogong l-a criticat cu curaj pe rege pentru impolite\xc8\x9bea sa. Regele s-a \xc3\xaenfuriat \xc8\x99i a vrut s\xc4\x83 \xc3\xael ucid\xc4\x83 dar subordona\xc8\x9bii s\xc4\x83i l-au oprit. Astfel, Hogong a reu\xc8\x99it s\xc4\x83 se \xc3\xaentoarc\xc4\x83 \xc3\xaen Silla._NEWLINE_\xc3\x8en 20 \xc3\xae.Hr, Hyeokgeose a trimis de asemenea un emisar \xc3\xaen Mahan fiindc\xc4\x83 fostul rege murise \xc3\xaen 19 \xc3\xae.Hr. \xc3\x8en 5 \xc3\xae.Hr, Okjeo de Est (stat mic din nord care fost cucerit ulterior de Goguryeo) a trimis un emisar. Hyeokgeose i-a d\xc4\x83ruit emisarului 20 de cai.\n_START_SECTION_\nMoartea \xc8\x99i succesiunea\n_START_PARAGRAPH_\nHyeokgeose a domnit aproximativ 60 de ani, pun\xc3\xa2nd bazele unei \xc3\xaemp\xc4\x83r\xc4\x83\xc8\x9bi care \xc3\xaen anul 668 d.Hr avea s\xc4\x83 unifice o mare parte din Peninsula Coreean\xc4\x83. El a fost unul dintre pu\xc8\x9binii conduc\xc4\x83tori din familia Pak care au reu\xc8\x99it s\xc4\x83 de\xc8\x9bin\xc4\x83 controlul complet asupra statului. A murit la v\xc3\xa2rsta de 73 de ani \xc8\x99i a fost \xc3\xaengropat \xc3\xaen Sareung, la nord de Dameomsa (la sud de Namcheon). Cel mai mare dintre fii s\xc4\x83i, Namhae l-a urmat la tron.\n_START_SECTION_\nMo\xc8\x99tenire\n_START_PARAGRAPH_\nDe\xc8\x99i nu se cunosc prea multe despre Hyeokgeose, multe mo\xc8\x99teniri ale sale au supravie\xc8\x9buit p\xc3\xa2n\xc4\x83 ast\xc4\x83zi. Una este reprezentat\xc4\x83 de urma\xc8\x99ii s\xc4\x83i, familiile Pak (Park, Bak) din Coreea care sunt cel de-al al treilea cel mai mare grup de persoane din lume cu nume de familie comun. Alt\xc4\x83 mo\xc8\x99tenire a sa este \xc3\xaemp\xc4\x83r\xc4\x83\xc8\x9bia pe care a fondat-o. De\xc8\x99i urma\xc8\x99ii s\xc4\x83i au pierdut \xc3\xaen cele din urm\xc4\x83 controlul asupra regatului Silla, pentru faptul c\xc4\x83 a fondat Silla, el a r\xc4\x83mas o personalitate respectat\xc4\x83.'